b'\n_START_ARTICLE_\nVera Le\xc8\x99cenco\n_START_SECTION_\nTinere\xc8\x9bea\n_START_PARAGRAPH_\nVera Belousova s-a n\xc4\x83scut la Odesa, \xc3\xaen 1923. Vera era fiica lui Gheorghi Belousov, un salariat al NKVD. Av\xc3\xa2nd o predispozi\xc8\x9bie pentru muzic\xc4\x83 s-a \xc3\xaenscris la \xc5\x9ecoala Stoliarski care fusese \xc3\xaenfiin\xc8\x9bat\xc4\x83 \xc3\xaen 1933 la Odesa de violonistul Piotr Stoliarski lu\xc3\xa2nd lec\xc8\x9bii de canto. \xc3\x8en particular lua \xc8\x99i lec\xc8\x9bii de pian, iar la v\xc3\xa2rsta de 14 ani primise \xc3\xaen dar un pian de la profesoara ei, ceea ce \xc3\xaei d\xc4\x83dea posibilitatea s\xc4\x83 exerseze acas\xc4\x83. De asemenea, \xc3\xaenv\xc4\x83\xc8\x9base singur\xc4\x83 s\xc4\x83 c\xc3\xa2nte la acordeon._NEWLINE_Av\xc3\xa2nd \xc3\xaen vedere c\xc4\x83 familia ei avea venituri reduse, de la v\xc3\xa2rsta de 15 ani a \xc3\xaenceput s\xc4\x83 c\xc3\xa2nte cu o orchestr\xc4\x83 \xc3\xaen pauzele de la un cinematograf din ora\xc8\x99. Dup\xc4\x83 terminarea liceului s-a \xc3\xaenscris la conservator de\xc8\x99i tat\xc4\x83l ei era foarte categoric \xc3\xaempotriv\xc4\x83, consider\xc3\xa2nd c\xc4\x83 trebuia s\xc4\x83-\xc8\x99i fac\xc4\x83 cariera \xc3\xaen produc\xc8\x9bie, lucr\xc3\xa2nd la o fabric\xc4\x83. La \xc3\xaenceputul r\xc4\x83zboiului, \xc3\xaen iunie 1941, Vera avea 17 ani. Tat\xc4\x83l ei a plecat pe front ca voluntar, iar fratele ei mai mare, Gheorghi, a fost concentrat dup\xc4\x83 accea. Vera a r\xc4\x83mas la Odesa cu mama ei \xc8\x99i cu fratele ei mai mic, Anatoli, care avea 10 ani. Vera s-a \xc3\xaenscris \xc3\xaen echipa artistic\xc4\x83 a Filarmonicii din Odesa \xc8\x99i a participat la concerte date la birourile de recrutare sau la unit\xc4\x83\xc8\x9bi militare. \xc3\x8en timpul bombardamentelor, Vera a fost r\xc4\x83nit\xc4\x83 de schije la picior, trat\xc3\xa2ndu-se acas\xc4\x83. Av\xc3\xa2nd un tat\xc4\x83 activist al partidului Comunist al Uniunii Sovietice, familia ar fi putut s\xc4\x83 fie evacuat\xc4\x83 cu prioritate. Totu\xc8\x99i, aceasta se aplica numai familiei imediate \xc8\x99i mama Verei a preferat s\xc4\x83 r\xc4\x83m\xc3\xa2n\xc4\x83 \xc3\xaen ora\xc8\x99 cu restul familiei. _NEWLINE_Dup\xc4\x83 ocuparea Odesei de c\xc4\x83tre trupele rom\xc3\xa2ne, familia Belousov a \xc3\xaenceput s\xc4\x83 \xc3\xaent\xc3\xa2mpine dificult\xc4\x83\xc8\x9bi. Din cauza activit\xc4\x83\xc8\x9bilor politice ale lui Gheorghi Belousov, familia era \xc3\xaens\xc4\x83 urm\xc4\x83rit\xc4\x83 \xc8\x99i a fost frecvent obiectul unor perchizi\xc8\x9bii \xc8\x99i descinderi, urm\xc4\x83rind s\xc4\x83 descopere dac\xc4\x83 nu desf\xc4\x83\xc8\x99ura activit\xc4\x83\xc8\x9bi clandestine.\n_START_SECTION_\nC\xc4\x83s\xc4\x83toria cu Petre Le\xc8\x99cenco\n_START_PARAGRAPH_\n\xc3\x8en 1942, vine la Odesa c\xc3\xa2nt\xc3\xa2re\xc8\x9bul Petre Le\xc8\x99cenco. \xc3\x8en timpul repeti\xc8\x9biilor el a f\xc4\x83cut cuno\xc8\x99tin\xc8\x9b\xc4\x83 cu Vera Belousova de care s-a \xc3\xaendr\xc4\x83gostit imediat. Vera avea 19 ani, fiind cu 25 de ani mai t\xc3\xa2n\xc4\x83r\xc4\x83 dec\xc3\xa2t Petre Le\xc8\x99cenco dar a fost fascinat\xc4\x83 de celebrul c\xc3\xa2nt\xc4\x83re\xc8\x9b. Din cauza leg\xc4\x83turii cu Vera Belousova, Petre Le\xc8\x99cenco revenea periodic la Odesa \xc8\x99i dup\xc4\x83 pu\xc8\x9bin timp, de\xc8\x99i era \xc3\xaensurat, \xc3\xaei cere s\xc4\x83 se m\xc4\x83rite cu el. \xc3\x8en martie 1944, c\xc3\xa2nd Petre Le\xc8\x99cenco ajunge din nou la Odesa, fiind \xc3\xaen permisie, dup\xc4\x83 ce regimentul unde era concentrat s-a retras din Crimeea. Aici afl\xc4\x83 zvonul c\xc4\x83, din cauza apartenen\xc8\x9bei la NKVD a lui Gheorghi Belousov, \xc3\xaentreaga sa familie urma s\xc4\x83 fie deportat\xc4\x83 in Germania. Petre Le\xc8\x99cenco reu\xc8\x99e\xc8\x99te s\xc4\x83-\xc8\x99i ia at\xc3\xa2t logodnica, c\xc3\xa2t \xc8\x99i pe fratele \xc8\x99i pe mama ei, plec\xc3\xa2nd cu ei la Bucure\xc8\x99ti. Din relat\xc4\x83rile vecinilor familiei Belousov, ei au p\xc4\x83r\xc4\x83sit Odesa \xc3\xaen ultimul moment; dup\xc4\x83 c\xc3\xa2teva zile \xc3\xaen apartamentul lor a fost f\xc4\x83cut\xc4\x83 o descindere a trupelor germane. \xc3\x8en mai 1944, Petre ajunge s\xc4\x83 transcrie divor\xc8\x9bul s\xc4\x83u de Zinaida Zakit \xc8\x99i se \xc3\xaensoar\xc4\x83 cu Vera Belousova, care ob\xc8\x9bine astfel cet\xc4\x83\xc8\x9benia rom\xc3\xa2n\xc4\x83.    _NEWLINE_Dup\xc4\x83 intrarea trupelor sovietice \xc3\xaen Bucure\xc8\x99ti, la 31 august 1944, familia Verei Le\xc8\x99cenco s-a \xc3\xaentors la Odesa. Dup\xc4\x83 r\xc4\x83zboi, Gheorghi Belousov s-a \xc3\xaentors acas\xc4\x83 foarte bolnav. Foarte nemul\xc8\x9bumit de c\xc4\x83s\xc4\x83toria fiicei sale, el a refuzat s\xc4\x83 intre \xc3\xaen contact cu ea \xc8\x99i a interzis \xc8\x99i celorlal\xc8\x9bi membri ai familiei s\xc4\x83 \xc3\xaentre\xc8\x9bin\xc4\x83 coresponden\xc8\x9b\xc4\x83 cu ea._NEWLINE_Vera Le\xc8\x99cenco r\xc4\x83m\xc3\xa2ne la Bucure\xc8\x99ti \xc8\x99i particip\xc4\x83 la concertele lui Petre Le\xc8\x99cenco. Cu toate c\xc4\x83 mul\xc8\x9bi dintre prietenii lor reu\xc8\x99iser\xc4\x83 s\xc4\x83 plece din Rom\xc3\xa2nia, Petre Le\xc8\x99cenco a refuzat categoric s\xc4\x83 urmeze sfaturile prietenilor s\xc4\x83i \xc8\x99i s\xc4\x83 fug\xc4\x83 \xc3\xaen occident. Existau \xc3\xaens\xc4\x83 indicii c\xc4\x83 situa\xc8\x9bia familiei Le\xc8\x99cenco devenea periculoas\xc4\x83. Deoarece Vera era n\xc4\x83scut\xc4\x83 \xc3\xaen URSS, la cererea autorit\xc4\x83\xc8\x9bilor sovietice, cet\xc4\x83\xc8\x9benia rom\xc3\xa2n\xc4\x83 i-a fost retras\xc4\x83 \xc8\x99i ea a ob\xc8\x9binut statutul de rezident str\xc4\x83in \xc3\xaen Rom\xc3\xa2nia. Fiind crescut\xc4\x83 \xc3\xaen URSS, Vera cuno\xc8\x99tea metodele staliniste \xc8\x99i \xc3\xae\xc8\x99i d\xc4\x83dea mai bine seama de pericolul situa\xc8\x9biei \xc3\xaen care se afla. Petre Le\xc8\x99cenco era \xc3\xaens\xc4\x83 \xc3\xaencrez\xc4\x83tor c\xc4\x83 va putea dep\xc4\x83\xc8\x99i orice dificult\xc4\x83\xc8\x9bi si nu voia emigreze \xc3\xaen occident iar Vera nu concepea posibilitatea de a pleca singur\xc4\x83, f\xc4\x83r\xc4\x83 Petre..  Evenimentele s-au precipitat dup\xc4\x83 ce, \xc3\xaen mod nea\xc8\x99teptat, Petre Le\xc8\x99cenco, consider\xc3\xa2ndu-se de na\xc8\x9bionalitate rus\xc4\x83, i-a scris lui Iosif Visarionovici Stalin solicit\xc3\xa2nd s\xc4\x83 i se aprobe cet\xc4\x83\xc8\x9benia sovietic\xc4\x83 \xc8\x99i dreptul de a se \xc3\xaentoace \xc3\xaen URSS. Motiva\xc8\x9bia acestui demers este greu de determinat, av\xc3\xa2nd \xc3\xaen vedere c\xc4\x83 i se spusese direct c\xc4\x83, \xc3\xaen Uniunea Sovietic\xc4\x83, so\xc8\x9bia sa Vera era considerat\xc4\x83 o tr\xc4\x83d\xc4\x83toare._NEWLINE_\xc3\x8en martie 1951, Petre prime\xc8\x99te un r\xc4\x83spuns favorabil cererii sale de repatriere. Dup\xc4\x83 c\xc3\xa2teva zile, la terminarea unui concert la Bra\xc8\x99ov \xc3\xaen ziua de 26 martie 1951 este arestat de organele de securitate, pare-se la cererea autorit\xc4\x83\xc8\x9bilor sovietice. Cu doar c\xc3\xa2teva zile \xc3\xaenainte Vera primise \xc3\xaen\xc8\x99tiin\xc8\x9barea c\xc4\x83 permisul ei de \xc8\x99edere \xc3\xaen Rom\xc3\xa2nia expira la 31 decembrie 1951.    _NEWLINE_Vera Le\xc8\x99cenco s-a decis s\xc4\x83 fac\xc4\x83 apel la generalul Burenin, comandantul trupelor sovietice din Rom\xc3\xa2nia, care nu era doar un admirator al lui Petre, dar fusese de mai multe ori oaspetele familiei Le\xc8\x99cenco. Vera s-a dus la Burenin \xc3\xaempreun\xc4\x83 cu Valentina, sora lui Petre Le\xc8\x99cenco. Generalul le-a primit cu mult\xc4\x83 amabilitate, a p\xc4\x83rut surprins de vestea arest\xc4\x83rii \xc8\x99i le-a asigurat c\xc4\x83 se va interesa \xc8\x99i va luat toate m\xc4\x83surile pentru eliberarea lui Petru, promi\xc8\x9b\xc3\xa2nd c\xc4\x83 le va informa telefonic de rezultatele demersurilor sale. Abia dup\xc4\x83 ce a constatat c\xc4\x83 nu a primit niciodat\xc4\x83 telefonul promis \xc8\x99i-a dat seama c\xc4\x83 arestarea lui Petre Le\xc8\x99cenco nu fusese posibil\xc4\x83 dec\xc3\xa2t cu cooperarea total\xc4\x83 a autorit\xc4\x83\xc8\x9bilor sovietice. _NEWLINE_Sper\xc3\xa2nd c\xc4\x83 Petre Le\xc8\x99cenco va fi \xc3\xaen cur\xc3\xa2nd eliberat, ea a \xc3\xaencheiat un contract s\xc4\x83 c\xc3\xa2nte la restaurantul \xc2\xab\xc2\xa0Mon Jardin \xc2\xab\xc2\xa0 de pe Calea Doroban\xc8\x9bi din Bucure\xc8\x99ti, unde concerta o orchestr\xc4\x83 de muzicieni basarabeni, ignor\xc3\xa2nd sfaturile de a pleca din capital\xc4\x83. _NEWLINE_Imediat dup\xc4\x83 arestare, Petre Le\xc8\x99cenco a fost \xc8\x9binut \xc3\xaentr-o \xc3\xaenchisoare la Bucure\xc8\x99ti, apoi a fost trimis la Canalul Dun\xc4\x83re-Marea Neagr\xc4\x83. Dup\xc4\x83 nou\xc4\x83 luni, Vera Le\xc8\x99cenco a reu\xc8\x99it s\xc4\x83 ob\xc8\x9bin\xc4\x83 permisiunea de a-l vedea la vorbitor. A fost ultima dat\xc4\x83 c\xc3\xa2nd cei doi so\xc8\x9bi s-au mai v\xc4\x83zut. _NEWLINE_La scurt timp dup\xc4\x83 aceea, a fost arestat\xc4\x83 \xc8\x99i Vera Leschenko. A fost dus\xc4\x83 \xc3\xaen Uniunea Sovietic\xc4\x83 iar la 5 august 1952 tribunalul din Dnepropetrovsk a condamnat-o la moarte pentru tr\xc4\x83dare \xc8\x99i pentru c\xc4\x83s\xc4\x83toria cu un cet\xc4\x83\xc8\x9bean str\xc4\x83in f\xc4\x83r\xc4\x83 permisiunea autorit\xc4\x83\xc8\x9bilor sovietice. Pedeapsa a fost apoi comutat\xc4\x83 la dou\xc4\x83zeci \xc8\x99i cinci ani de \xc3\xaenchisoare. A fost de\xc8\x9binut\xc4\x83 \xc3\xaen lag\xc4\x83rul Ivdellag din apropiere de ora\xc8\x99ul Ivdel, regiunea Sverdlovsk, la 525 km nord de Ekaterinburg. Vera Le\xc8\x99cenco a fost eliberat\xc4\x83 la 12 iulie 1954   Petre Le\xc8\x99cenco a murit la 16 iulie 1954 \xc3\xaen spitalul penitenciar din T\xc3\xa2rgu Ocna, la dou\xc4\x83 zile dup\xc4\x83 eliberarea so\xc8\x9biei sale.\n_START_SECTION_\nVia\xc8\x9ba Verei Le\xc8\x99cenco \xc3\xaen Uniunea Sovietic\xc4\x83\n_START_PARAGRAPH_\nDup\xc4\x83 eliberarea ei, Vera Le\xc8\x99cenco s-a \xc3\xaentors la Odesa. Nu avea voie s\xc4\x83 p\xc4\x83r\xc4\x83seasc\xc4\x83 Uniunea Sovietic\xc4\x83 \xc8\x99i a \xc3\xaencercat zadarnic timp de mul\xc8\x9bi ani s\xc4\x83 afle ceva despre soarta so\xc8\x9bului ei. La ultima lor \xc3\xaent\xc3\xa2lnire, Petre Le\xc8\x99cenco o asigurase c\xc4\x83 urma s\xc4\x83 fie eliberat dup\xc4\x83 cel mult doi ani, \xc8\x99i Vera lua \xc3\xaen considerare ca el s\xc4\x83 fi f\xc4\x83cut uz de autorizarea de a se stabili \xc3\xaen Uniunea Sovietic\xc4\x83. Pe de alt\xc4\x83 parte, cu privire la soarta lui circulau multe zvonuri, printre care cel c\xc4\x83 ar fi fost deportat \xc3\xaen Siberia. Dar autorit\xc4\x83\xc8\x9bile sovietice r\xc4\x83spundeau c\xc4\x83 Petre Le\xc8\x99cenco nu se \xc3\xaentorsese \xc3\xaen URSS iar autorit\xc4\x83\xc8\x9bile rom\xc3\xa2ne nu d\xc4\x83deau niciun r\xc4\x83spuns interven\xc8\x9biior f\xc4\x83cute. Vera a \xc3\xaencercat \xc8\x99i s\xc4\x83 recupereze lucrurile care fuseser\xc4\x83 confiscate \xc3\xaen momentul arest\xc4\x83rii ei \xc8\x99i care r\xc4\x83m\xc4\x83seser\xc4\x83 \xc3\xaen Rom\xc3\xa2nia. Dup\xc4\x83 ce timp de peste zece ani autorit\xc4\x83\xc8\x9bile rom\xc3\xa2ne nu au dat niciun curs cererilor respective, Vera a primit r\xc4\x83spunsul c\xc4\x83 bunurile respective intraser\xc4\x83 \xc3\xaen posesia statului, deoarece se dep\xc4\x83\xc8\x99ise termenul de depozitare. Nici \xc3\xaencerc\xc4\x83rile de a lua contact cu familia lui Petre Le\xc8\x99cenco nu au dat rezultate. Mama lui era incapacitat\xc4\x83, tat\xc4\x83l lui vitreg murise \xc3\xaempu\xc8\x99cat \xc3\xaen condi\xc8\x9bii neclare, iar surorile lui nu au r\xc4\x83spuns la scrisori, Vera ne\xc8\x99tiind nici m\xc4\x83car dac\xc4\x83 primiser\xc4\x83 scrisorile. Abia mult mai t\xc3\xa2rziu, la Moscova, a aflat de la Nikolai Cere\xc8\x99ni, un muzician care lucrase cu Petre Le\xc8\x99cenco, c\xc4\x83 acesta murise \xc3\xaen spitalul unui penitenciar din Rom\xc3\xa2nia, f\xc4\x83r\xc4\x83 alte detalii. Relu\xc3\xa2nd investiga\xc8\x9biile dup\xc4\x83 1989, Vera Le\xc8\x99cenco nu a reu\xc8\x99it nici de aceast\xc4\x83 dat\xc4\x83 s\xc4\x83 ob\xc8\x9bin\xc4\x83 informa\xc8\x9bii cu privire la soarta so\xc8\x9bului ei, nici dela administra\xc8\x9bia penitenciarelor, nici de la memorialele fo\xc8\x99tilor de\xc8\x9binu\xc8\x9bi. Un prieten din Polonia, Gheorghi Suhno a reu\xc8\x99it s\xc4\x83 afle c\xc4\x83 Le\xc8\x99cenco murise la T\xc3\xa2rgu Ocna, dar c\xc4\x83 nu se \xc8\x99tia unde a fost \xc3\xaenmorm\xc3\xa2ntat. _NEWLINE_Tat\xc4\x83l ei murise la scurt timp dup\xc4\x83 r\xc4\x83zboi. Cunoscu\xc8\x9bii ei o evitau, din cauza condamn\xc4\x83rii ei. Dup\xc4\x83 un timp a fost complet reabilitat\xc4\x83, dar r\xc4\x83ceala \xc3\xaen rela\xc8\x9biile cu cuno\xc8\x99tin\xc8\x9bele ei persistau. De aceea Vera Le\xc8\x99cenco s-a hot\xc4\x83r\xc3\xaet s\xc4\x83 p\xc4\x83r\xc4\x83seasc\xc4\x83 Odesa \xc8\x99i s\xc4\x83-\xc8\x99i refac\xc4\x83 via\xc8\x9ba \xc3\xaen alt\xc4\x83 parte. _NEWLINE_Vera Le\xc8\x99cenco a avut contracte du lucru cu diferite orchestre filarmonice din Uniunia Sovietic\xc4\x83, concert\xc3\xa2nd \xc3\xaen Kemerovo, Novosibirsk, Irkutsk \xc8\x99i Breansk. Apoi, s-a c\xc4\x83s\xc4\x83torit cu Vladimir Andrianov, care fusese \xc8\x99i el de\xc8\x9binut, fiind eliberat \xc3\xaen 1958. Vera a reu\xc8\x99it s\xc4\x83 se instaleze la Moscova \xc8\x99i s\xc4\x83 se angajeze la forma\xc8\x9bia Moskon\xc5\xa3ert, plec\xc3\xa2nd frecvent \xc3\xaen turnee. Vladimir Andrianov a suferit \xc3\xaens\xc4\x83 un atac de cord, \xc8\x99i Vera \xc8\x99i-a abandonat slujba pentru a-l putea \xc3\xaengriji._NEWLINE_Dup\xc4\x83 moartea lui Vladimir Andrianov, Vera \xc8\x99i-a reluat activitatea muzical\xc4\x83, angaj\xc3\xa2ndu-se c\xc3\xa2nt\xc4\x83rea\xc8\x9b\xc4\x83 a orchestrei de jazz Boris Renski plec\xc3\xa2nd frecvent \xc3\xaen turnee dar d\xc3\xa2nd \xc8\x99i lunar concerte la Moscova. _NEWLINE_Spre sf\xc3\xa2r\xc8\x99itul vie\xc8\x9bii Vera Le\xc8\x99cenco s-a m\xc4\x83ritat cu un alt muzician, Eduard Vilgelmovici Kumelan. Acesta a ajutat-o s\xc4\x83 \xc3\xaentocmeasc\xc4\x83 o discografie a lui Petre Le\xc8\x99cenco \xc8\x99i s\xc4\x83 scrie partituri pentru pian ale tuturor c\xc3\xa2ntecelor sale. De asemenea a ajutat-o s\xc4\x83-\xc8\x99i creeze o colec\xc8\x9bie a discurilor lui Le\xc8\x99cenco \xc8\x99i a \xc3\xaentreprins demersurile pentru ca, \xc3\xaen calitate de v\xc4\x83dur\xc4\x83 a artistului, s\xc4\x83 ob\xc8\x9bin\xc4\x83 plata drepturilor de autor pentru toate reedit\xc4\x83rile discurilor sale. Dup\xc4\x83 moartea lui Kumelan, Vera s-a ocupat intens de redactarea unei biografii a lui Le\xc8\x99cenco._NEWLINE_Cu toate c\xc4\x83 a tr\xc4\x83it 55 de ani dup\xc4\x83 moartea lui Petre Le\xc8\x99cenco, ea a tr\xc4\x83it toat\xc4\x83 via\xc8\x9ba cu amintirea dragostei ei din tinere\xc8\x9be \xc8\x99i a celor 8 ani c\xc3\xa2t fusese m\xc4\x83ritat\xc4\x83 cu Petre Le\xc8\x99cenco, \xc3\xaenainte de a fi arestat. \xc3\x8en 2009 a reu\xc8\x99it s\xc4\x83 publice un volum despre Petre Le\xc8\x99cenco. Vera Le\xc8\x99cenco a murit la scurt timp dup\xc4\x83 apari\xc8\x9bia acestui volum, la 18 decembrie 2009 la Moscova.'